Ελισάβετ Μπάθορι

### Επιτεύγματα

Κατηγορήθηκε ότι βασάνισε και δολοφόνησε εκατοντάδες γυναίκες. Έμεινε στην ιστορία ως η μεγαλύτερη γυναίκα κατά συρροή δολοφόνος.

Η **Ελισάβετ Μπάθορι** (7 Αυγούστου 1560 - 21 Αυγούστου 1614) ήταν Ουγγαρέζα κόμισσα που κατηγορήθηκε ότι βασάνισε και δολοφόνησε εκατοντάδες γυναίκες αν και αυτό δεν αποδείχθηκε ποτέ και πολλοί θεωρούν πως έπεσε θύμα πολιτικής σκευωρίας λόγω του πλούτου της και της εξουσίας της. Εκ των υστέρων της αποδόθηκε το προσωνύμιο "ματωμένη κόμισσα".

## Η ζωή της

Η Ελισάβετ Μπάθορι γεννήθηκε στο Νιρμπάτορ της Ουγγαρίας, μία πόλη που άνηκε στην οικογένειά της. Η οικογένειά της ήταν μια από τις πιο ισχυρές οικογένειες ευγενών της Ουγγαρίας με διασυνδέσεις σε σημαντικές βασιλικές και άλλες οικογένειες της Κεντρικής Ευρώπης που φημίζονταν για τους εθνικούς ήρωες που είχε γεννήσει. Σύμφωνα με τον ιδρυτικό θρύλο της οικογένειας που χρονολογείται από το 900 μ.Χ. κάποιος πρόγονος των Μπάθορι είχε σκοτώσει έναν δράκο που λυμαίνονταν την περιοχή και ως ανταμοιβή είχε λάβει τίτλο ευγενείας και το όνομα Μπάθορι που στα ουγγρικά σημαίνει "γενναίος" ή "ηρωικός". Το οικόσημο της οικογένειας Μπάθορι δείχνει έναν κουλουριασμένο δράκο γύρω από τρία δόντια ως ανάμνηση του θρύλου αυτού. Ο κουλουριασμένος δράκος παραπέμπει στο Τάγμα του Δράκου που είχε ιδρύσει η αυτοκράτειρα **Μπάρμπαρα του Τσέλιε** και στο οποίο ανήκαν οι σημαντικότερες οικογένειες ευγενών της Κεντρικής και Ανατολικής Ευρώπης, ανάμεσά τους και η οικογένεια Μπάθορι. Η ίδια η Ελισάβετ Μπάθορι ήταν ανιψιά και ξαδέρφη δύο βασιλιάδων της Πολωνίας και αδερφή ενός πρίγκιπα της Τρανσυλβανίας.

Ως γόνος πολύ σημαντικής οικογένειας η Ελισάβετ Μπάθορι πήρε εκτεταμένη μόρφωση και πέρα από ουγγρικά μιλούσε άπταιστα ελληνικά, λατινικά και γερμανικά.

### Ο γάμος της

Σε πολύ νεαρή ηλικία (15 ετών) παντρεύτηκε όπως συνηθίζονταν τότε τον επίσης νεαρό (19 ετών) ευγενή Φράνσις Νάντασντι. Τότε έλαβε από τον σύζυγό της ως προίκα το κάστρο Κάχτιτσε μαζί με την γύρω περιοχή και 17 υποτελή χωριά. Έκανε τρία παιδιά, δύο κορίτσια και ένα αγόρι.

Κατά τη διάρκεια του γάμου της, όπως συνηθίζονταν τότε, διαχειρίζονταν την περιουσία και τις διπλωματικές σχέσεις της οικογένειάς της όσο ο σύζυγός της βρίσκονταν σε πολεμικές εκστρατείες, γεγονός συνηθισμένο αφού τότε μαίνονταν ο πόλεμος με τους Οθωμανούς ενώ ταυτόχρονα υπήρχαν συνεχείς πολιτικές και θρησκευτικές αναταραχές καθώς στην Κεντρική Ευρώπη πολιτικά προσπαθούσε να επικρατήσει η δυναστεία των Αψβούργων και θρησκευτικά ο Προτεσταντισμός προσπαθούσε να εκτοπίσει τον Καθολικισμό. Μέσα σε αυτή την ταραγμένη εποχή η Ελισάβετ Μπάθορι, όπως κάθε οικογένεια ευγενών, φρόντισε να δημιουργήσει δίκτυα συμμαχιών. Ένας τρόπος για αυτό ήταν ο δανεισμός χρημάτων καθώς οι βασιλείς και ευγενείς είχαν πάντα την ανάγκη να βρίσκουν πόρους για να χρηματοδοτούν τις πολεμικές εκστρατείες τους, ειδικά σε εποχή πολέμου όπως ήταν τότε. Ένα από τα πιο ισχυρά πρόσωπα της εποχής που είχε δανειστεί μεγάλα ποσά από εκείνη ήταν και ο αρχιδούκας Ματθίας Β΄ που ήταν αδερφός του αυτοκράτορα Ροδόλφου Β΄.

Επίσης, κατά τη διάρκεια των συχνών και μακρών απουσιών του συζύγου της, η κόμισσα Μπάθορι βρέθηκε πολλές φορές αναγκασμένη να υπερασπιστεί το κάστρο Κάχτιτσε από διάφορες στρατιωτικές επιθέσεις αφού βρίσκονταν κοντά στα αμφισβητούμενα σύνορα με την Οθωμανική αυτοκρατορία και σε στρατηγικό πέρασμα για τη Βιέννη.

### Η χηρεία της και η δίωξή της

Το καλοκαίρι του 1604 ο σύζυγος της Ελισάβετ Μπάθορι πέθανε στο πεδίο της μάχης από κάποια μυστηριώδη ασθένεια αφήνοντας χήρα την Ελισάβετ Μπάθορι σε ηλικία 44 ετών. Πριν πεθάνει όρκισε τον φίλο του Γκεόργκι Θουρζό να προστατέψει τη γυναίκα του, τα παιδιά του, το όνομα των Μπάθορι και την περιουσία του.

Κανονικά η εποχή της χηρείας ήταν η καλύτερη εποχή για μία γυναίκα, ειδικά αν αυτή ήταν ευγενής και πλούσια, αφού σήμαινε αυξημένη ελευθερία και αυτονομία για εκείνη. Όμως για την Μπάθορι αποδείχθηκε η πιο ταραγμένη περίοδος της ζωής της. Δυστυχώς δεν έχουν διασωθεί αρχεία για τους ευγενείς της Ουγγαρίας από εκείνη την εποχή και δεν γνωρίζουμε τι ακριβώς συνέβηκε τότε. Γνωρίζουμε όμως πως κάποια στιγμή ο Θουρζό έκανε πρόταση γάμου στην Μπάθορι, καθώς εκείνη θεωρούνταν πολύφερνη νύφη λόγω της μεγάλης της περιουσίας, πρόταση που η Μπάθορι αρνήθηκε. Γνωρίζουμε επίσης πως μόλις έξι χρόνια μετά τον θάνατο του συζύγου της ο Θουρζό, όχι μόνο δεν προστάτευε όπως είχε ορκισθεί τη χήρα του φίλου του, αλλά εισέβαλε στο κάστρο Κάχτιτσε και την συνέλαβε με την κατηγορία των κατά συρροή δολοφονιών, κατηγορίες που όμως διατυπώθηκαν εκ των υστέρων και αφού είχε φυλακισθεί η Μπάθορι.

### Οι κατηγορίες

Αφού συνελήφθηκε και φυλακίσθηκε η Μπάθορι σε έναν πυργίσκο του κάστρου, άρχισε να συγκεντρώνεται η δικογραφία και να σχηματίζεται το κατηγορητήριο για τη δίκη της. Εκ των υστέρων ο Θουρζό ισχυρίσθηκε πως όταν εισέβαλε στο κάστρο την έπιασε επ΄ αυτοφόρω καλυμμένη με αίματα και πως βρήκε πολλές κοπέλες νεκρές η θανάσιμα τραυματισμένες. Οι μετέπειτα ερευνητές αμφισβητούν αυτή τη μαρτυρία και αναρωτιούνται πόσοι από τους νεκρούς και τους τραυματίες που βρέθηκαν ήταν αποτέλεσμα της εισβολής του στρατού και όχι της δολοφονικής δράσης της Μπάθορι, δεδομένου ότι οι βιασμοί και οι δολοφονίες ήταν συνηθισμένες συνέπειες μιας στρατιωτικής εισβολής.

Τέσσερις υπηρέτες της Μπάθορι συνελήφθησαν ως συνένοχοί της και υποβλήθηκαν σε βασανισμό που τότε ήταν συνηθισμένο και αποδεκτό μέσο απόσπασης ομολογιών, οι οποίοι επιβεβαίωσαν τις κατηγορίες και απαρίθμησαν θύματα, όλα νεαρές κοπέλες από τα γύρω χωριά που είχαν φτάσει στο κάστρο για να εργαστούν ως υπηρέτριες. Καμία όμως τέτοια ομολογία δεν θεωρείται αξιόπιστη καθώς οι άνθρωποι υπό καθεστώς βασανισμού συνήθως ομολογούν τα πάντα, ακόμα και αυτά που δεν έχουν κάνει.

Σταδιακά άρχισαν να κυκλοφορούν φήμες πως η κόμισσα έκανε φρικιαστικά εγκλήματα και εμφανίστηκαν διάφοροι "μάρτυρες" από τον ντόπιο πληθυσμό που επιβεβαίωναν ένα σωρό εγκλήματα. Αυτό δεν ήταν καθόλου παράξενο αφού δεν ήταν ασυνήθιστο εκείνη την εποχή οι άνθρωποι να επηρεάζονται από τις φήμες και τις δυσιδαιμονίες και να εμφανίζονται άνθρωποι έτοιμη να επιβεβαιώσουν τα πάντα, ακόμα και τα πιο εξωφρενικά. Ας μην ξεχνάμε πως εκείνη την εποχή η Κεντρική και η Ανατολική Ευρώπη είχε καταληφθεί από μία "βαμπιρομανία" καθώς οι άνθρωποι μαζικά θεωρούσαν πως κυκλοφορούσαν ανάμεσά τους βρικόλακες και έφταναν στο σημείο να ξεθάφουν τους νεκρούς και να τους παλουκώνουν ή να τους καίνε από το φόβο τους. Δεν ήταν ασυνήθιστο να εμφανίζονται κάθε τόσο "μάρτυρες" που ισχυρίζονταν ότι είχαν δει βρικόλακες εν δράσει και μάλιστα δεν έλεγαν ψέματα γιατί το πίστευαν και οι ίδιοι. Μέσα σε αυτό το κλίμα γενικευμένου ηθικού πανικού δεν ήταν παράξενο ούτε αναπάντεχο που εμφανίστηκαν και στην περίπτωση της Μπάθορι διάφοροι "μάρτυρες" έτοιμοι να βεβαιώσουν ακόμα και την πιο ακραία φήμη.

Ως δια μαγείας τότε εμφανίστηκε και ένα βιβλίο όπου υποτίθεται πως η ίδια η κόμισσα είχε καταγράψει τα εγκλήματά της αλλά πολύ αργότερα (μετά τον θάνατό της) αποδείχθηκε πως δεν ήταν δικός της ο γραφικός χαρακτήρας και κανείς μέχρι σήμερα δεν γνωρίζει ποιος το έγραψε και για ποιον λόγο.

Ακόμα κι έτσι όμως οι κατηγορίες δεν επαρκούσαν να οδηγήσουν σε δίκη μια τόσο ισχυρή ευγενή όπως η Ελισάβετ Μπάθορι γιατί τα θύματα άνηκαν στις κατώτερες τάξεις και οι ευγενείς τότε θεωρούνταν ότι είχαν εξουσία ζωής και θανάτου πάνω στους υποτελείς τους. Όταν όμως οι φήμες άρχιαν να βγαίνουν εκτός ελέγχου και οι άνθρωποι άρχισαν να μιλούν για θύματα από οικογένειες ευγενών τότε άρχισαν οι πιέσεις για την πραγματική δίωξή της. Ο Θουρζό όμως, σε συνεργασία με την οικογένεια της Μπάθορι, κατάφεραν να αποφύγουν τη δίκη λέγοντας πως μια καταδίκη της κόμισσας θα αποτελούσε πλήγμα προς την τάξη των ευγενών γενικά και αποφασίστηκε η κόμισσα να μη δικαστεί και να παραμείνει έγκλειστη στον πύργο της. Ο λόγος ήταν πως, αν η κόμισσα καταδικάζονταν και εκτελούνταν, η περιουσία της θα κατάσχονταν από το στέμμα.

### Ο θάνατός της

Η Ελισάβετ Μπάθορι τελικά πέθανε στο κελί της το 1614 χωρίς να αποδειχθεί ποτέ η ενοχή της και χωρίς να της δοθεί ποτέ η ευκαιρία να μιλήσει και να υπερασπισθεί τον εαυτό της.

Μετά τον θάνατό της ο Θουρζό ανέλαβε την περιουσία της, αλλά μετά από δύο μόλις χρόνια πέθανε και η περιουσία της πέρασε στον Ματθία Β' που είχε γίνει αυτοκράτορας και φρόντισε να απαγορεύσει τη χρήση και τη μνημόνευση του ονόματος Μπάθορι. Αυτό ήταν ουσιαστικά και το τέλος του οίκου Μπάθορι.

## Η δημιουργία του θρύλου της "ματωμένης κόμισσας"

Μέσα στους επόμενους αιώνες η φήμη της κόμισσας Μπάθορι ως αιμοσταγούς κατά συρροή δολοφόνου συνέχισε να μεγαώνει και να αποκτά όλο και μεγαλύτερες διαστάσεις. Η πιο χαρακτηριστική λετπομέρεια της δράσης της που παραμένει στη μνήμη των ανθρώπων μέχρι σήμερα ήταν ότι υποτίθεται πως έκανε μπάνιο σε αίμα νεαρών κοριτσιών για να παραμείνει νεά. Όμως, πέρα από το ότι αυτό πρακτικά θα ήταν αδύνατον καθώς θα χρειάζονταν δεκάδες θύματα για ένα μπάνιο το οποίο θα έπρεπε να ετοιμαστεί και να γίνει εξαιρετικά γρήγορα γιατί το αίμα πήζει μόλις εκτεθεί στον αέρα, η κατηγρία αυτή δεν της αποδόθηκε ποτέ όσο ζούσε αλλά εμφανίστηκε για πρώτη φορά σχεδόν 150 χρόνια μετά τον θάνατό της. Συγκεκριμένα εμφανίζεται για πρώτη φορά σε ένα κείμενο του Καθολικού ιερέα Λάζλο που είχε λόγους να θέλει να δαιμονοποιήσει την Καλβινίστρια Μπάθορι η οποία εκπροσωπούσε όχι μόνο ένα διαφορετικό θρησκευτικό δόγμα αλλά και μία παλιά τάξη πραγμάτων που οι Αψβούργοι προσπαθούσαν να εκτοπίσουν. Τότε ήταν που η Μπάθορι απέκτησε το προσωνύμιο "ματωμένη κόμισσα".

Έτσι λοιπόν με τον καιρό η σκοτεινή φήμη της Μπάθορι συνέχισε να μεγαλώνει και να γίνεται όλο και πιο ακραία και οι άνθρωποι την κατηγόρισαν σταδιακά για τα πάντα. Είπαν ότι ήταν τρελή, ότι έπασχε από μελαγχολία, κατάθλιψη, αναιμία, διαταραχές άγχους, επιληψία και ημικρανίες, ότι ήταν ανασφαλής και ζηλιάρα, ότι ζήλευε παθολογικά το συζυγό της, ότι ήταν ματαιόδοξη, ανήθικη, μοιχαλίδα, κακή και ψυχρή μάνα, ότι είχε κάνει ένα εξώγαμο παιδί και το είχε παρατήσει, ότι ήταν αμφισεξουαλική, ότι ήταν λεσβία, ότι ήταν σεξουαλικά ακόλαστη και διεστραμμένη, ότι ήταν σαδίστρια, ότι ήταν σατανίστρια, βαμπίρ, ακόμα και ότι ήταν λυκάνθρωπος! Η κόμισσα Μπάθορι όταν έφτασε στον 20ο αιώνα είχε πια μετατραπεί στο απόλυτο "κακό" .

Μόνο από τα τέλη του 20ου αιώνα όταν η επιστήμη της ιστορίας άρχισε να εστιάζει περισσότερο στη ζωή και τις εμπειρίες των γυναικών και άρχισε να μελετά εναλλακτικές ιστορικές πηγές όπως δικογραφίες, δημόσια έγγραφα, αρχεία, επιστολές, κ.λ.π. οι ερευνητές άρχισαν να αμφισβητούν το κατά πόσο η κόμισσα Μπάθορι ήταν όντως ένα τόσο δαιμονικό και αιμοσταγές άτομο όσο την είχαν παρουσιάσει και άρχισαν να αναρωτιούνται σε ποιον βαθμό έπαιξε ρόλο στο δραματικό τέλος της το γεγονός πως ήταν μια πλούσια και ισχυρή χήρα που έζησε σε μια ταραγμένη εποχή και είχε κάνει πολλούς και ισχυρούς εχθρούς.

Μέχρι σήμερα, αν και δεν αποδείχθηκε ποτέ καμία από τις κατηγορίες που της αποδόθηκαν, η κόμισσα Ελισάβετ Μπάθορι εξακολουθεί να θεωρείται πρότυπο αιμοσταγούς δολοφόνου αλλά η αλήθεια είναι πως ακόμα και μετά από τόσους αιώνες εξακολουθούν να πλανώνται ένα σωρό ερωτήματα σχετικά με την υπόθεσή της που μπορεί να δείχνουν πως η "ματωμένη κόμισσα" αντό για το απόλυτο "κακό" τελικά να ήταν το απόλυτο θύμα συκοφαντικής δυσφήμισης.

### Ερωτήματα:

* Από τι ακριβώς πέθανε ο σύζυγος της Ελισάβετ Μπάθορι και υπό ποιες συνθήκες;
* Πως ο Γκεόρκι Θουρζό από ορκισμένος προστάτης της κόμισσας Μπάθορι βρέθηκε να διεκδικεί το χέρι της σε γάμο και τελικά να μετατρέπεται στον πιο παθιασμένο της διώκτη;
* Τι ακριβώς μεσολάβησε στα έξι μόλις χρόνια ανάμεσα στο 1604 που πέθανε ο σύζυγός της και το 1610 που φυλακίσθηκε με τις κατηγορίες δολοφονίας έτσι ώστε η εικόνα της Ελισάβετ Μπάθορι να αλλάξει τόσο δραματικά και από αξιοσέβαστη, πανίσχυρη κόμισσα να θεωρηθεί τρελή, σεξουαλικά διεστραμμένη και κατά συρροή δολοφόνος;
* Πόσο ασυνήθιστα σκληρή και αδίστακτη ήταν στην πραγματικότητα η κόμισσα Μπάθορι με δεδομένο ότι οι ευγενείς την εποχή εκείνη συχνά φέρονταν με σκληρότητα στους υπηρέτες τους και γενικά θεωρούνταν συνηθισμένο και σωστό να τιμωρούνται οι άνθρωποι με σκληρά βασανιστήρια που σήμερα θα θεωρούσαμε φρικιαστικά;
* Πόσο ρόλο έπαιξε στην δίωξη της κόμισσας Μπάθορι και στην μετέπειτα δαιμονοποίησή της ανά τους αιώνες το γεγονός πως ήταν γυναίκα και μάλιστα πανίσχυρη χήρα με εξουσία και μεγάλο πλούτο;
* Πόση αλήθεια κρύβονταν στις ομολογίες των ανθρώπων που κατηγορήθηκαν ως συνεργοί της και ομολόγησαν υπό το καθεστώς βασανιστηρίων;
* Πόση αλήθεια κρύβονταν στις μαρτυρίες των χωρικών που μαζικά και υπό καθεστώς γενικευμένου ηθικού πανικού μιλούσαν όχι μόνο για δολοφονίες αλλά και για βρικόλακες και μάγισσες και όχι μόνο στην περίπτωση της Μπάθορι;
* Πόσο ασχολούνταν η κόμισσα Μπάθορι με την αλχημεία και την φαρμακοποιία, μία συνηθισμένη ενασχόληση των γυναικών εκείνη την εποχή, και σε ποιον βαθμό μια τέτοια ενασχόληση αργότερα θεωρήθηκε απόδειξη ότι ασκούσε μαγεία;
* Πόσες από τις φήμες που άρχισαν να κυκλοφορούν μετά τη σύλληψη της Μπάθορι ξεκίνησαν από τον Θουρζό;
* Γιατί δεν δόθηκε ποτέ η ευκαιρία στην Μπάθορι να μιλήσει και να υπερασπιστεί τον εαυτό της;
* Ποιος ήταν αυτός που πλαστογράφησε το ενοχοποιητικό κείμενο στο οποίο υποτίθεται ότι ομολογούσε η ίδια και για ποιον λόγο χρειάστηκε να το κάνει αυτό αν η ενοχή της κόμισσας ήταν τόσο ξεκάθαρη;
* Πόσο μεγάλο κίνητρο για τη δίωξη της Μπάθορι από τον Θουρζό ήταν η μεγάλη της περιουσία που ο Θουρζό δεν μπόρεσε να αποκτήσει μέσω ενός γάμου με την πλούσια χήρα του φίλου του;
* Πόσο μεγάλο κίνητρο για τη δίωξη της Μπάθορι ήταν το γεγονός πως της χρωστούσαν μεγάλα χρηματικά ποσά υψηλά ιστάμενα άτομα, ανάμεσα στα οποία ο μετέπειτα αυτοκράτορας Ματθίας Β΄ στην αυλή του οποίου μεγάλωσε ο Θουρζό;
* Ποιο ρόλο έπαιξε το γεγονός ότι την εποχή της δίωξής της επικρατούσε μεγάλη πολιτική αστάθεια καθώς ο Ματθίας Β΄ προσπαθούσε να παραγκωνίσει τον Ροδόλφο Β΄ από το αυτοκρατορικό θρόνο, κάτι που κατάφερε μετά από μερικούς μήνες από τη σύλληψη της κόμισσας;
* Υπήρξαν απώλειες και τραυματίες μετά την εισβολή του Θουρζό στο Κάχτιτσε και πόσοι από τους νεκρούς και τους τραυματίες που απέδωσε ο Θουρζό στη δολοφονική μανία της Μπάθορι ήταν στην πραγματικότητα θύματα του ίδιου και των στρατιωτών του;
* Αν ο πραγματικός λόγος της δίωξης της Μπάθορι ήταν οι δολοφονίες που υποτίθεται ότι έκανε τότε γιατί μετά τον θάνατό της η περιουσία της δεν πέρασε στα χέρια των απογόνων της αλλά την οικειοποιήθηκε ο Θουρζό και λίγο μετά ο Ματθίας Β΄;
* Πόσο ρόλο έπαιξε στη σατανική της παρουσίαση πολλά χρόνια αργότερα μετά τον θάνατό της από τον Καθολικό ιερέα Λάζλο, που ήταν γνωστός διώκτης των Προτεσταντών, το γεγονός πως η Μπάθορι ήταν Καλβινίστρια;

## Ήξερες ότι:

* Λόγω της πολύ σημαντικής της καταγωγής όταν παντρεύτηκε τον ευγενή Φράνσις Νάντασντι δεν πήρε εκείνη το όνομα του συζύγου της όπως συνηθίζονταν αλλά αντίθετα πήρε εκείνος το επίθετο Μπάθορι παρά το γεγονός πως η οικογένεια Νάντασντι ήταν και εκείνη μια πολύ σημαντική οικογένεια ευγενών. Το πόσο σημαντική ήταν η οικογένεια Μπάθορι φαίνεται και από το γεγονός πως ο Νάντασντι έδωσε προίκα το κάστρο Κάχτιτσε και τη γύρω περιοχή προκειμένου να εξασφαλίσει τον γάμο του μαζί της.
* Η μόρφωση της Ελισάβετ Μπάθορι ήταν εξαιρετική και εντυπωσιακή όχι μόνο για γυναίκα αλλά γενικά για κάθε άνθρωπο της εποχής της και είχε αποκτήσει φήμη ως πολύ μορφωμένη. Χαρακτηριστικό είναι ότι ο σύζυγός της που ήταν κι εκείνος γόνος σημαντικότατης οικογένειας ευγενών γνώριζε μετά βίας γραφή και ανάγνωση και αργότερα απέκτησε βασικές γνώσεις λατινικών και γερμανικών για να μπορεί να διαπραγματεύεται κατά την καριέρα του ως στρατιωτικός.
* Η Ελισάβετ Μπάθορι, όπως όλες οι ευγενείς γυναίκες της εποχής της, ήταν υπεύθυνη για την ιατροφαρμακευτική περίθαλψη όχι μόνο της οικογένειάς της και του υπηρετικού της προσωπικού αλλά και όλου του πληθυσμού που άνηκε στη γη που βρίσκονταν στην ιδιοκτησία της. Αυτό πρακτικά συνήθως σήμαινε πως μία γυναίκα μάθαινε από μικρή να παρασκευάζει φάρμακα και θεραπευτικά και κοσμετολογικά σκευάσματα από τη χημική και αλχημική επεξεργασία βοτάνων, έργο που θεωρούνταν μέρος των παραδοσιακών γυναικείων καθηκόντων.
* Η Ελισάβετ Μπάθορι μεσολάβησε πολλές φορές για να υπερασπισθεί κατατρεγμένες γυναίκες όπως για παράδειγμα όταν ο σύζυγος μίας γυναίκας αιχμαλωτίσθηκε από τους Οθωμανούς ή όταν η κόρη μίας άλλης βιάσθηκε και έμεινε έγκυος.